Document ID: 31996D0573

KOMISSION PÄÄTÖS,
tehty 29 päivänä toukokuuta 1996,
valtion tuesta kreikkalaiselle Halyvourgia Thessalias SA -nimiselle terästeollisuusyritykselle (Ainoastaan kreikankielinen teksti on todistusvoimainen) (ETA:n kannalta merkityksellinen teksti) (96/573/EHTY)
EUROOPAN YHTEISÖJEN KOMISSIO, joka
ottaa huomioon Euroopan hiili- ja teräsyhteisön perustamissopimuksen ja erityisesti sen 4 artiklan c alakohdan,
ottaa huomioon terästeollisuudelle myönnettävää tukea koskevista yhteisön säännöistä 27 päivänä marraskuuta 1991 tehdyn komission päätöksen N:o 3855/91/EHTY (1) ja erityisesti sen 1 artiklan 1 kohdan ja 6 artiklan,
on pyytänyt 6 artiklan 4 kohdan mukaisesti niitä, joita asia koskee, antamaan lausuntonsa, edellä mainitusta päätöksestä,
sekä katsoo, että
I
Kreikan pysyvä edustusto ilmoitti 10 päivänä helmikuuta 1995 päivätyllä kirjeellä, jonka komissio vastaanotti 15 päivänä helmikuuta 1995, Halyvourgia Thessalias SA -nimiselle terästeollisuusyritykselle betoniterästä valmistavan yksikön uudenaikaistamiseen lain 1892/90 nojalla myönnettävästä investointituesta.
Komissio päätti 24 päivänä toukokuuta 1995 aloittaa edellä mainitun tuen osalta päätöksen N:o 3855/91/EHTY (jäljempänä `terästukisäännöt`) 6 artiklan 4 kohdassa tarkoitetun menettelyn, ja se ilmoitti Kreikan hallitukselle tästä 8 päivänä kesäkuuta 1995 päivätyllä kirjeellä (2).
Komission näkemyksen mukaan tuki kuuluu terästukisääntöjen 5 artiklan soveltamisalaan, ja siitä olisi näin ollen ollut ilmoitettava kyseisten sääntöjen 6 artiklan 1 kohdan mukaisesti 30 päivään kesäkuuta 1994 mennessä, ja sitä olisi voitu pitää yhteismarkkinoille soveltuvana ainoastaan 31 päivään joulukuuta 1994 saakka.
A. Kreikan hallitus antoi vastauksensa 4 päivänä heinäkuuta 1995 päivätyllä kirjeellä, jossa esitettiin seuraavaa:
1. Kreikan terästeollisuuden rakenteen vuoksi (yhtä tuotetta valmistavat yritykset) yritykset eivät ole voineet hyödyntää yhteisön terästeollisuuden rakenneuudistukseen tarkoitettuja erityistoimenpiteitä.
2. Tämän vuoksi ei ole myöskään järkevää vähentää kyseisen yrityksen tuotantokapasiteettia, koska se merkitsisi laitoksen sulkemista.
3. Halyvourgia Thessalias oli jättänyt hakemuksensa Kreikan viranomaisille ajoissa eli 31 päivänä toukokuuta 1994.
4. Ehdotettu tuki on noin 320 000 ecua. Määrä on vähäinen verrattuna muissa jäsenvaltioissa joko terästukisääntöjen 5 artiklan tai EHTY:n perustamissopimuksen 95 artiklan nojalla terästeollisuusyrityksille myönnettyihin määriin.
5. Kansallisen käytännön mukaan investointiin tarvittavat määrärahat kirjattiin vuoden 1994 talousarvioon.
B. Komissio on vastaanottanut muilta jäsenvaltioilta ja kolmansilta osapuolilta seuraavat huomautukset:
1. Erään jäsenvaltion hallitus totesi 27 päivänä marraskuuta 1995, että terästukisääntöjen 5 artiklan mukaan Kreikan investointituen hyväksyminen oli ollut mahdollista ainoastaan 31 päivään joulukuuta 1994 saakka, ja että 31 päivän joulukuuta 1994 jälkeen investointitukea ei voida vahvistaa.
2. Erään toisen jäsenvaltion pysyvä edustusto ilmaisi 28 päivänä marraskuuta 1995 tukevansa menettelyn aloittamista, koska Kreikan viranomaiset eivät olleet ilmoittaneet tuesta ajoissa.
3. Eräs terästeollisuuden tuottajajärjestö totesi 24 päivänä marraskuuta 1995, että alueellista investointitukea koskeva hakemus jätettiin vasta sen jälkeen, kun aika, jona tukea terästukisääntöjen 5 artiklan mukaan voitiin myöntää, oli kulunut umpeen, ja että komissio ei ole enää toimivaltainen hyväksymään tukea.
Nämä huomautukset on välitetty Kreikan viranomaisille 27 päivänä joulukuuta 1995 päivätyllä kirjeellä.
Kreikan viranomaiset ottivat 23 päivänä tammikuuta 1996 päivätyllä kirjeellä kantaa huomautuksiin toistaen 4 päivänä heinäkuuta 1995 päivätyssä kirjeessä esittämänsä väitteet.
II
Tuetulla investoinnilla on tarkoitus uudenaikaistaa betoniterästä valmistava yksikkö. Kyseinen tuote kuuluu EHTY:n perustamissopimuksen soveltamisalaan, ja näin ollen sitä koskee EHTY:n perustamissopimuksen 4 artiklan c alakohdan yleinen valtion tukien kielto.
Tiettyjä tukia voidaan kuitenkin pitää terästukisääntöjen mukaisesti yhteisille teräksen yhteismarkkinoille soveltuvina. Terästukisääntöjen 2, 3 ja 4 artiklaa ei voida soveltaa, koska tuki ei ole tarkoitettu tutkimukseen ja kehitykseen, ympäristönsuojeluun tai laitosten sulkemiseen.
Käsiteltävänä olevassa tapauksessa terästukisääntöjen 5 artikla on ratkaiseva. Sen mukaan yleisiin tukiohjelmiin kuuluvia alueellisia investointitukia voidaan pitää yhteismarkkinoille soveltuvina 31 päivänä joulukuuta 1994 saakka, jos tuensaajayritys on sijoittautunut Kreikan alueelle ja tuettu investointi ei aiheuta tuotantokyvyn kasvua.
Terästukisääntöjen 6 artiklan 1 kohdassa todetaan 31 päivään joulukuuta 1994 asti vallinneesta tilanteesta, että terästukisääntöjen 5 artiklassa tarkoitetusta alueellisesta investointituesta olisi ollut ilmoitettava viimeistään 30 päivänä kesäkuuta 1994. Tällainen määräaika asetettiin, jotta komissiolla olisi riittävästi aikaa arvioida ehdotetut tukitoimenpiteet ennen 31 päivää joulukuuta 1994. Määräaikaa ei noudatettu, sillä ilmoitus saapui komissiolle 15 päivänä helmikuuta 1995.
Terästukisääntöjen 5 artiklassa määrätään kuitenkin yksiselitteisesti, että komissiolla on ratkaisuvalta ja harkintavalta todeta alueellisten investointitukien soveltuvan yhteismarkkinoille ainoastaan 31 päivään joulukuuta 1994 saakka, ja näin ollen sillä ei 31 päivän joulukuuta 1994 jälkeen ole enää kyseistä toimivaltaa.
Terästukisääntöjen mukaan 1 päivästä tammikuuta 1995 alkaen ei ole enää mahdollista todeta Kreikan teräsyrityksille myönnettävää alueellista investointitukea yhteismarkkinoille soveltuvaksi, koska tällaisen päätöksen oikeusperustana olevassa, kyseisten sääntöjen 5 artiklassa ei määrätä soveltuvuudesta yhteismarkkinoille 31 päivän joulukuuta 1994 jälkeen, riippumatta siitä, olisiko tuki voitu hyväksyä vai ei, jos siitä olisi ilmoitettu ajoissa.
III
Kreikan hallituksen väitteillä puolustetaan tuen toteamista yhteismarkkinoille soveltuvaksi. Väitteiden oikeellisuudesta riippumatta niillä ei ole merkitystä, ja ne eivät muuta sitä, että EHTY:n perustamissopimuksessa ja terästukisäännöissä ei anneta komissiolle mahdollisuutta tehdä myönteistä päätöstä 31 päivän joulukuuta 1994 jälkeen.
Muiden jäsenvaltioiden ja asianomaisten osapuolten lausunnon vahvistavat komission näkemystä, eikä niitä ole syytä käsitellä laajemmin.
Koska komissio saattoi terästukisääntöjen 5 artiklan nojalla todeta alueellisen investointituen soveltuvan yhteismarkkinoille ainoastaan 31 päivään joulukuuta 1994 saakka eikä se voinut tehdä päätöstä ilmoitetusta valtion tuesta ennen kyseistä ajankohtaa, kyseinen tuki, josta on ilmoitettu, ei terästukisääntöjen 1 artiklan 1 kohdan mukaan sovellu yhteismarkkinoille, ja se kielletään EHTY:n perustamissopimuksen 4 artiklan c alakohdan nojalla.
ON TEHNYT TÄMÄN PÄÄTÖKSEN:
1 artikla
Taloudellinen tuki, jota Kreikka on aikonut myöntää Halyvourgia Thessalias SA:lle lain N:o 1892/90 nojalla ja josta ilmoitettiin komissiolle 10 päivänä helmikuuta 1995 päivätyllä kirjeellä, on EHTY:n perustamissopimuksen nojalla kielletty, eikä se ole sallittu komission päätöksen N:o 3855/91/EHTY nojalla, ja sitä ei näin ollen saa myöntää.
2 artikla
Kreikan on ilmoitettava komissiolle kahden kuukauden kuluessa tästä päätöksestä tiedon saatuaan, mihin toimenpiteisiin se on ryhtynyt tämän päätöksen noudattamiseksi.
3 artikla
Tämä päätös on osoitettu Helleenien tasavallalle.
Tehty Brysselissä 29 päivänä toukokuuta 1996.

Labels: 4
1
19
5
18
15